
	COMISIA PENTRU ADMINISTRAŢIE PUBLICĂ ŞI

AMENAJAREA TERITORIULUI 


	Bucureşti,
	14.02.2017

	Nr.
	4c-6/178


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative pentru modificarea şi completarea Legii nr.185/2013 privind amplasarea şi autorizarea mijloacelor de publicitate, trimisă comisiei pentru examinare pe fond, cu adresa nr. Plx 238 din 28 aprilie 2014.
PREŞEDINTE,

CRISTIAN BUICAN
Comisia pentru administraţie publică şi amenajarea teritoriului 

COMISIA PENTRU ADMINISTRAŢIE PUBLICĂ ŞI 
AMENAJAREA TERITORIULUI 
	Bucureşti,
	14.02.2017

	Nr.
	4c-6/178


R A P O R T      

asupra propunerii legislative pentru modificarea şi completarea Legii nr.185/2013 privind amplasarea şi autorizarea mijloacelor de publicitate


În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului a fost sesizată spre dezbatere în fond cu propunerea legislativă pentru modificarea şi completarea Legii nr.185/2013 privind amplasarea şi autorizarea mijloacelor de publicitate, trimisă cu adresa nr.Plx 238/2014 din 28 aprilie 2014 și înregistrată cu nr.4c-6/178/05.05.2014.

Senatul, în calitate de primă Cameră sesizată, a respins propunerea legislativă în ședința din 23 aprilie 2014.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

Propunerea legislativă are ca obiect de reglementare modificarea şi completarea Legii nr.185/2013 privind amplasarea şi autorizarea mijloacelor de publicitate, în scopul acordării posibilităţii autorităţilor publice locale ca, prin regulamente proprii să reglementeze mai permisiv activitatea de panotaj publicitar, fără a mai exista obligaţia ca prin aceste regulamente să fie delimitate zonele de publicitate lărgită şi respectiv zonele de publicitate restrânsă.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1555/23.12.2013)

· avizul favorabil al Comisiei juridice, de disciplină și imunități (nr.4c-11/521/06.05.2014)

· avizul negativ al Comisiei pentru industrii și servicii (nr.4c-3/164/06.05.2014)

· punctele de vedere negative ale Guvernului (nr.284/14.02.2014 și nr.1704/DRP/25.02.2016)

Potrivit prevederilor art.61 din Regulamentul Camerei Deputaţilor, republicat, comisia a examinat inițiativa legislativă în şedinţa din 14 februarie 2017.

La lucrările comisiei au fost prezenţi 24 deputaţi, din totalul de 25 membri ai comisiei.

La dezbaterile care au avut loc au participat, în conformitate cu prevederile art.55 din Regulamentul Camerei Deputaţilor, republicat, doamna Sirma Caraman - secretar de stat și doamna Anca Ginavar - director în cadrul Ministerului Dezvoltării Regionale, Administrației Publice și Fondurilor Europene.
Din analiza inițiativei legislative s-a constatat că actul normativ în vigoare distinge între cele două categorii de zone de publicitate, respectiv restrâsă și lărgită, în raport cu valoarea arhitectural - urbanistică și de peisaj și cu potențialul de competitivitate economică a localității. Autoritățile administrației publice locale, în baza principiilor descentralizării și autonomiei locale, au deplina libertate să își definească una sau două tipuri de zone și să își definească reguli specifice de amplasare, în raport cu contextul local. Această distincție reprezintă și o corelare cu legislația în vigoare cu privire la protecția zonelor construite protejate, a monumentelor istorice și cu angajamentele asumate de statul român, inclusiv prin Legea nr.451/2002 pentru ratificarea Convenției europene a peisajului, adoptată la Florența la 20 octombrie 2000. Menționăm că forma în vigoare nu obligă autoritățile administrației publice locale să delimiteze ambele categorii de zone, acestea având libertatea să și le delimiteze în funcție de părțile din localitate pe care consideră că trebuie să le protejeze suplimentar. Abrogarea distincției între cele două categorii de zone ar reduce instrumentele operaționale de intervenție ale autorităților publice locale.

În urma examinării intervenţiei legislative şi a opiniilor exprimate de către membrii Comisiei, s-a hotărât cu majoritate de voturi (5 voturi împotrivă), să se supună plenului Camerei Deputaţilor respingerea propunerii legislative pentru modificarea şi completarea Legii nr.185/2013 privind amplasarea şi autorizarea mijloacelor de publicitate.
 În raport cu obiectul şi conţinutul reglementării, inițiativa legislativă face parte din categoria legilor ordinare.

